Има много причини да отделяте внимание на сигурността на вашите собствени устройства. В контекста на нашата услуга трябва да знаете, че хакерите се стремят да се сдобият с потребителските имена и паролите за FTP достъп, за вашите пощенски кутии, както и за някои уеб-базирани интерфейси, които използвате с вашата услуга. Тук ще намерите общи съвети за това как да се грижите за сигурността на вашите устройства. Ако смятате че трябва да научите повече за информационната сигурност, ви препоръчваме да направите собствено търсене за информация, която да отговаря на устройствата и операционните системи, които използвате. Винаги поддържайте обновени както операционната си система, така и останалия софтуер, който използвате на вашия компютър. Винаги използвайте антивирусна програма с обновени вирусни дефиниции. Вашите устройства трябва да са зад firewall или да има firewall софтуер инсталиран на тях.
Добре е да избягвате инсталирането на пиратски софтуер. Такива програми може да са заразени с вируси, а генератори на серийни номера и подобни приложения в много случаи са прикрити зловредни програми (троянски коне). Също така обновяването на такъв софтуер не винаги е възможно, което оставя дупки в сигурността му. Зловредните програми често се разпространяват чрез съобщения като прикачени файлове или като линкове. Тези съобщения може да изглеждат изпратени от хора, които познавате. Това може да е защото техните собствени компютри са заразени  или защото хакерите са придобили достъп до тяхната услуга, чрез която изпращат съобщенията (например компрометиран Facebook акаунт или пощенска кутия). Ако получите подозрително съобщение, не отваряйте линковете или прикачените файлове, а проверете с изпращача дали съобщението е легитимно.Когато следвате линкове, трябва да обръщате внимание на адреса на страницата във вашия браузър. Фалшиви страници за вход в системи често са качвани от хакери на домейни, които наподобяват оригиналния, но са изопачени/с правописни грешки, или на хакнати домейни, които нямат нищо общо с името на услугата, за която искат да придобият логин детайли. Има специфични неща за вашата операционна система, които можете да направите, за да бъде тя по-сигурна. Добре е да потърсите конкретна информация в интернет.
Важно е да внимавате както с източниците на информация, така и на софтуер, който инсталирате. Например, не е добра идея да инсталирате антивирусен софтуер, който ви е предложен в pop-up прозорец, изскочил пред вас, докато разглеждате страници в интернет. Такъв софтуер може да е с лошо качество или да е троянски кон (софтуер, който претендира да прави нещо друго, докато всъщност целта е да придобие контрол над компютъра ви).